  Виталий Пронин Кылем арня вискын тодмо луиз: Ижысь «ГК Единая УК» компанилэн кивалтӥсез Рауф Кутдузов пытсэт сьӧрын 1 ар 1 толэзь пукоз но 7 миллион 200 сюрс манет тыриськоно луоз. Рауф Кутдузов арест улэ басьтэмын вал кылем арын 26-тӥ мае. Сое янгыше уськытӥзы Уголовной кодекслэн 292-тӥ статьяысьтыз 4-тӥ люкетэзъя - взятка сётон.Таӵе приговорез шараяз шоркарысь Первомай ёрослэн судэз. Эскерон ужъёс ар пала кыстӥськизы. Та вакытэ Р. Кутдузов СИЗО-ын пукиз. Соин ик пытсэт сьӧрын пукон дырыз но тани-тани йылпумъяськоз. Приговорез шараян азьын суд лыдэ басьтӥз янгыше уськытэм муртлэсь кема кыстӥськись висёнъёссэ, со сярысь ӟеч характеристикаосты. Эшшо - ӧпкелемзэ. Рауф Кутдузовлэн суд азьын берло верамез туж вакчи но валамон вал. - Сюлмысь ӧпкелисько, сыӵеез азьланьын уз луы ни, курисько пытсэт сьӧры кемалы келятэк, - шуиз со. Тодады вайытон вылысь: Рауф Кутдузов арест улэ басьтэмын вал кылем арын 26-тӥ мае. Сое янгыше уськытӥзы Уголовной кодекслэн 292-тӥ статьяысьтыз 4-тӥ люкетэзъя - взятка сётон. Следствие возьматӥз: Первомай ёрос администрациысь 2 чиновникъёслы со толэзьлы быдэ 30 сюрс манет сётылӥз. Оглом - 240 сюрс манет. Нош чиновникъёс адӟымтэ улсы кариськылӥзы «ГК Единая УК» огазеяськонлэсь благоустройствоя куронъёсты тӥямзэ. Кун обвинитель вазенгес куриз вал Р. Кутдузовлэсь эриксэ 6 арлы таланы но 12,6 миллион манет тыриськон тупатыны. Суд тае укыр трос лыдъяз... Элина Кумачёва  